Distrito de Évora

**Évora** é un distrito portugués pertencente á provincia tradicional do Alto Alentexo. Limita ao norte co Distrito de Santarém e o Distrito de Portalegre, ao leste con España, ao sur co Distrito de Beja e ao oeste co Distrito de Setúbal. Abrangue unha área de 7393&nbsp;km², o cal o converte no segundo maior distrito portugués, só superado polo de Beja. Conta cunha poboación residente de 170.535 habitantes (2006), e a súa capital é a cidade de Évora.

## Subdivisións 
O distrito de Évora subdivídese nos seguintes 14 concellos:

* Alandroal
* Arraiolos
* Borba
* Estremoz
* Évora
* Montemor-o-Novo
* Mora
* Mourão
* Portel
* Redondo
* Reguengos de Monsaraz
* Vendas Novas
* Viana do Alentejo
* Vila Viçosa

Na división de Portugal en NUTS II, o distrito intégrase na rexión Alentexo e corresponde case integramente á subrexión do Alentexo Central, que se completa cun concello do Distrito de Portalegre: Sousel. Mora, en contrapartida, intégrase na subrexión do Alto Alentexo. En resumo:

* Rexión Alentexo
** Alentexo Central
*** Alandroal
*** Arraiolos
*** Borba
*** Estremoz
*** Évora
*** Montemor-o-Novo
*** Mourão
*** Portel
*** Redondo
*** Reguengos de Monsaraz
*** Vendas Novas
*** Viana do Alentejo
*** Vila Viçosa
** Alto Alentexo
*** Mora

## Xeografía física 
A xeografía física do distrito de Évora é bastante uniforme, dominada case por completo por unha paisaxe de chaira, con altitudes que na maior parte do territorio oscilan entre os 200 e os 400 m, interrompida por vales e serras con vertentes pouco inclinadas e sementada de encoros relativamente extensos.

A única excepción é o val do río Guadiana, que atravesa o extremo sueste do distrito e que por veces é bastante profundo. Destaca a rexión de Alqueva, onde o val chega ter máis de 100 m de profundidade relativa cos terreos circundantes. Por ese motivo, escolleuse esa localización para a construción do encoro de Alqueva, que de estar completamente cheo orixina o maior lago artificial de Europa.

O Guadiana é o centro dunha das tres concas hidrográficas nas que se divide o distrito, sendo a súa a que máis territorio ocupa no distrito. Os seus afluentes son unha serie de regatos que, en xeral, corren de noroeste a sueste e desaugan na marxe dereita do río (Degebe, Álamo, Azebel, Lucefece), aínda que a marxe esquerda tamén recibe o regato de Alcarache, que ven de España e flúe de nordeste a suroeste. O terzo occidental do distrito divídese entre as concas hidrográficas do Sado, ao sur, e do Texo, ao norte. Cara ao Sado flúen ríos e regatos cun curso xeralmente de nordeste a suroeste ou de leste a oeste (río Xarama e regato de Odivelas, Alcáçovas, São Cristóvão, São Martinho, Marateca etc.); cara ao Tejo corren regatos que no distrito teñen un curso xeralmente de sueste a noroeste (regatos de Canha, Lavre, Vide, Divor, Raia etc.).

A maior parte destes pequenos cursos de auga nacen nunha das serras de pequena altitude que interrompen a chaira: a serra de Monfurado ao oeste (424 m de altitude máxima), a serra de Mendro ao sur (412 m) e a serra de Ossa ao norte (653 m).

O distrito ten bastantes encoros. Alén do mencionado encoro de Alqueva no Guadiana, está o encoro de Monte Novo no regato de Degebe, a albufeira de Torres no regato de Azambuja, o encoro da Vigia nun afluente do regato de Pardiela, o encoro de Lucefece no regato homónimo, o encoro do Alvito (aínda que a presa estea no distrito de Beja) no regato de Odivelas, o encoro de Nossa Senhora da Tourega no regato das Alcáçovas e o encoro do Divor no regato homónimo. Hai aínda varios encoros máis pequenos.

Varios monumentos e lugares importantes, especialmente o Templo Romano, a Sé, a Biblioteca Pública, numerosas igrexas, o Palácio de D. Manuel, a Praça do Giraldo, entre outros.

## Patrimonio 
* Cidade de Évora, que é Patrimonio da Humanidade, co seu Templo Romano e a súa Sé entre outros monumentos.
* Castelo e Pazo Ducal de Vila Viçosa
* Vila e castelos de Estremoz
* Castelo de Montemor-o-Novo
* Fortificacións da Vila de Monsaraz
* Castelo de Arraiolos

## Véxase tamén 
### Ligazóns externas 
* Goberno Civil do Distrito de Évora (en portugués)
* Fotografías de Évora (distrito) (en portugués)